Ľ. Vážny, poslanec: (2004-09-09):
1. V čl. I bod 3 v § 4 ods. 1 písm. b) sa slová „minimálne 10 %“ nahrádzajú slovami „minimálne 15 %“. 2. V čl. I za bod 5 sa dopĺňa nový bod 6, ktorý znie: V § 4 sa za odsek 4 dopĺňa nový odsek 5, ktorý znie: „Ak má byť priemyselný park zriadený na území okresu10b), v ktorom je miera evidovanej nezamestnanosti vyššia ako 10 % podľa štatistických údajov Štatistického úradu Slovenskej republiky k poslednému dňu kalendárneho roka predchádzajúcemu kalendárnemu roku, v ktorom bola predložená žiadosť, podiel obce na spolufinancovaní nákladov na obstaranie a zriadenie priemyselného parku, uvedený v ods. 1 písm. b), sa znižuje na 5 %.“ Poznámka pod čiarou k odkazu 10b) znie: „Zákon č. 22/1996 Z. z. o územnom a správnom usporiadaní Slovenskej republiky.“ 3. K čl. I bod 7. Bod 7 znie: § 5 vrátane nadpisu znie: „§ 5 Výška dotácie (1) Dotácia obcí na technickú vybavenosť územia a na inžinierske stavby, ktoré sú nevyhnutné na zriadenie priemyselného parku, možno poskytnúť o 85 % nákladov určených na tieto účely, najviac do výšky 50 % z hodnoty nákladov na obstaranie investícií podnikateľa v priemyselnom parku, ktorý má s obcou uzavretú zmluvu podľa § 4 ods. 1 písm. b). Výška týchto nákladov sa overuje znaleckým posudkom vyhotoveným podľa osobitných predpisov. (2) Dotácia na kúpu alebo iný prevod, nájom alebo zámenu pozemkov určených na zriadenie priemyselného parku alebo na zriadenie vecného bremena na pozemkoch určených na zriadenie priemyselného parku sa môže poskytnúť do 85 % nákladov určených na tieto účely, najviac však do výšky ceny pozemkov zistenej znaleckým posudkom podľa osobitných predpisov alebo ak ide o nájom pozemkov do 85 % dohodnutého nájomného za prvých 10 rokov ich nájmu. Nájomné za toto obdobie nemôže byť vyššie ako 10 % všeobecnej hodnoty pozemku zistenej znaleckým posudkom podľa osobitných predpisov11). (3) Dotácia na úhradu odvodov za vyňatie pozemkov z lesného pôdneho fondu sa môže poskytnúť do 85 % celkovej sumy týchto odvodov. (4) Ak má byť priemyselný park zriadený na území okresu10b), v ktorom je miera evidovanej nezamestnanosti vyššia ako 10 % podľa štatistických údajov Štatistického úradu Slovenskej republiky k poslednému dňu kalendárneho roka predchádzajúceho kalendárnemu roku, v ktorom bola predložená žiadosť, možno dotácie na účely podľa ods. 1 až 3 zvýšiť až do 95 % nákladov určených na tieto účely.“ Poznámka pod čiarou k odkazu 11 znie: „Zákon č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov. Vyhláška Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku.“ Odôvodnenie: Účelom predloženého pozmeňujúceho návrhu je upraviť výšku a pomer spolufinancovania štátu a obcí na zriaďovaní priemyselných parkov tak, že kritérium je miera nezamestnanosti v okrese. Ak je miera nezamestnanosti v okrese vyššia ako 10 %, znižuje sa podiel obce na 5 % a zvyšuje sa podiel štátu na zriadení priemyselného parku až na 95 %. Ak je miera nezamestnanosti v okrese nižšia ako 10 %, podiel obce na zriadenie parku bude 15 % a podiel štátu 85 %. Ako tu už odznelo z úst predkladateľa pána podpredsedu vlády a ministra hospodárstva, tento pozmeňujúci návrh bol kladne prerokovaný s ministerstvom hospodárstva ako s predkladateľom a zároveň v takomto duchu pozmeňujúci návrh bol schválený vo výbore pre hospodárstvo, privatizáciu a podnikanie, ale po následnej dohode – samozrejme, aj v gestorskom výbore – s ministerstvom hospodárstva sme upravili rôzne kozmetické úpravy a hlavne sme rozdelili na členenie podľa okresov a nie podľa krajov. Podľa okresov je určite členenie presnejšie a viacej vyjadruje skutočnosť v nezamestnanosti, ktoré je základným kritériom na prideľovanie dotácií na zriadenie priemyselných parkov. Zároveň žiadam spravodajcu, aby vyňal body 5, 9 a 10 zo spoločnej správy na osobitné hlasovanie, pretože v gestorskom výbore, ako som už spomenul, sme body 5, 9 a 10 schválili a týmto pozmeňujúcim návrhom ich upresňujeme a zavádzame tam členenie podľa okresov a nie podľa krajov. Ďakujem za pozornosť.